贈道人王生一首
作者：劉一止
朝代：宋

paragraphs: 夜來清商入梧桐，策策不已鳴霜風。
故烟一碧萬烟樹，惨淡已有傷秋容。
嗟哉造物本何意，安得永賴長養功。
我獨冷眼閱榮悴，心與日出清霜融。
子奚不來助我喜，甕頭春風生麴米。
人間有酒誰不醉，知其天者我與子。
我身雖無雙羽翰，欲将夢到三神山。
借爾八尺龍鬚席，蘧然一覺俱飛還。